1.Regimul de gestionare a efortului de pescuit pentru navele cu traule care exploatează stocuri demersale în vestul Mării Mediterane. În conformitate cu planul multianual pentru aceste activități de pescuit, care a intrat în vigoare la 16 iulie 2019, Consiliul trebuie să stabilească în fiecare an un efort de pescuit maxim admisibil pentru fiecare grup de efort de pescuit pe stat membru și pentru grupurile de stocuri definite în anexa I la respectivul plan. Pentru 2020, primul an de punere în aplicare a regimului efortului de pescuit în cadrul planului, efortul de pescuit a fost redus cu 10 % față de scenariul de referință (1 ianuarie 2015-31 decembrie 2017), calculat pe stat membru și pe grup de efort de pescuit sau pe subzonă geografică (GSA); pentru anii 2-5, planul a stabilit o reducere maximă de 30 %. Pentru 2021, Regulamentul (UE) 2021/90 al Consiliului a stabilit o reducere de 7,5 %.

(6)Planul multianual pentru activitățile de pescuit care exploatează stocuri demersale în vestul Mării Mediterane a fost instituit prin Regulamentul (UE) 2019/1022 al Parlamentului European și al Consiliului și a intrat în vigoare la 16 iulie 2019 (denumit în continuare „planul”). Planul urmărește să garanteze că exploatarea resurselor biologice marine vii duce la refacerea și menținerea populațiilor de specii recoltate peste nivelurile care permit obținerea MSY.

(7)În conformitate cu articolul 4 alineatul (1) din Regulamentul (UE) 2019/1022, posibilitățile de pescuit pentru stocurile enumerate la articolul 1 din regulamentul respectiv trebuie stabilite astfel încât să se atingă mortalitatea prin pescuit la un nivel corespunzător capturii maxime durabile pe baza unei creșteri progresive, până în 2020, acolo unde este posibil, și până la 1 ianuarie 2025 cel târziu. Posibilitățile de pescuit trebuie să fie exprimate ca efort de pescuit maxim admisibil și să fie stabilite în conformitate cu regimul de gestionare a efortului de pescuit prevăzut la articolul 7 din Regulamentul (UE) 2019/1022.

(8)Pentru 2022, efortul de pescuit maxim admisibil trebuie, prin urmare, să fie redus cu pm % față de nivelul de referință, procent care trebuie dedus din efortul de pescuit maxim admisibil stabilit pentru 2021 prin Regulamentul (UE) 2021/90 al Consiliului.

(9)Cu ocazia celei de a 42-a reuniuni anuale din 2018, Comisia Generală pentru Pescuit în Marea Mediterană („CGPM”) a adoptat Recomandarea CGPM/42/2018/1 de stabilire a unor măsuri de gestionare a stocurilor de anghilă europeană (Anguilla anguilla) în Marea Mediterană (subzonele CGPM geografice 1-27). Măsurile respective includ limite de captură sau de efort și o perioadă de interzicere anuală a activităților de pescuit de trei luni consecutive care urmează să fie stabilită de fiecare stat membru în conformitate cu obiectivele de conservare prevăzute în Regulamentul (CE) nr. 1100/2007 al Consiliului, cu planul (planurile) național(e) de gestionare pentru anghilă și cu modelele de migrație sezonieră a anghilei din statul membru respectiv. În cazul în care, înainte de intrarea în vigoare a respectivei recomandări, au fost instituite planuri naționale de gestionare având ca rezultat reduceri ale efortului sau ale capturilor de cel puțin 30 %, nu trebuie depășite limitele de captură și de efort de pescuit deja stabilite și puse în aplicare. Interzicerea activităților de pescuit trebuie să se aplice tuturor apelor marine ale Mării Mediterane și apelor salmastre, precum estuarele, lagunele de coastă și apele de tranziție, în conformitate cu respectiva recomandare. Perioada de interzicere este legată funcțional de posibilitățile de pescuit, deoarece, în absența ei, nivelul capturilor sau al efortului de pescuit trebuie redus pentru a se asigura refacerea stocului. Aceste măsuri trebuie să fie puse în aplicare în legislația Uniunii.

(10)[Spațiu rezervat pentru stocurile de pești pelagici mici din Marea Adriatică.]

(11)În cadrul celei de a 42-a reuniuni anuale din 2018, CGPM a adoptat Recomandarea CGPM/42/2018/3 privind un plan multianual de gestionare a pescuitului durabil prin traulare care vizează crevetele din specia Aristaeomorpha foliacea și crevetele din specia Aristeus antennatus în Marea Levantului (subzonele geografice CGPM 24, 25, 26 și 27), care a introdus o măsură de înghețare a efortului de pescuit exprimată printr-un număr maxim de nave de pescuit. Aceste măsuri trebuie să fie puse în aplicare în legislația Uniunii.

(12)În cadrul celei de a 42-a reuniuni anuale din 2018, CGPM a adoptat Recomandarea CGPM/42/2018/4 privind un plan multianual de gestionare a pescuitului durabil prin traulare care vizează crevetele din specia Aristaeomorpha foliacea și crevetele din specia Aristeus antennatus în Marea Ionică (subzonele geografice CGPM 19, 20 și 21), care a introdus o măsură de înghețare a efortului de pescuit exprimată printr-un număr maxim de nave de pescuit. Aceste măsuri trebuie să fie puse în aplicare în legislația Uniunii.

(13)În cadrul celei de a 43-a reuniuni anuale din 2019, CGPM a adoptat Recomandarea CGPM/43/2019/6 privind un plan multianual de gestionare a pescuitului durabil prin traulare care vizează crevetele din specia Aristaeomorpha foliacea și crevetele din specia Aristeus antennatus în Strâmtoarea Siciliei (subzonele geografice CGPM 12, 13, 14, 15 și 16), care a introdus o măsură de înghețare a efortului de pescuit exprimată printr-un număr maxim de nave de pescuit. Aceste măsuri trebuie să fie puse în aplicare în legislația Uniunii.

(14)În cadrul celei de a 43-a reuniuni anuale din 2019, CGPM a adoptat Recomandarea CGPM/43/2019/5 privind un plan multianual de gestionare a pescuitului durabil de specii demersale în Marea Adriatică (subzonele geografice CGPM 17 și 18), care a introdus un regim de gestionare a efortului de pescuit și un plafon al capacității flotei pentru anumite stocuri demersale. Aceste măsuri trebuie să fie puse în aplicare în legislația Uniunii.

(15)Ținând cont de particularitățile flotei slovene și de impactul său marginal asupra stocurilor de pești pelagici mici și asupra stocurilor demersale, este adecvat să se păstreze modelele de pescuit existente și să se asigure accesul flotei slovene la o cantitate minimă de specii de pești pelagici mici și la o cotă minimă de efort de pescuit pentru stocurile demersale.

(16)Cu ocazia celei de a 43-a reuniuni anuale din 2019, CGPM a adoptat Recomandarea CGPM/43/2019/4 privind un plan de gestionare pentru exploatarea durabilă a coralului roșu (Corallium rubrum) în Marea Mediterană (subzonele geografice CGPM 1-27), prin care a introdus o măsură de înghețare a efortului de pescuit exprimată printr-un număr maxim de autorizații de pescuit și limite de recoltă pentru coralul roșu. Aceste măsuri trebuie să fie puse în aplicare în legislația Uniunii.

(17)Cu ocazia celei de a 43-a reuniuni anuale din 2019, CGPM a adoptat Recomandarea CGPM/43/2019/2 privind un plan de gestionare pentru exploatarea durabilă a pagelului argintiu (Pagellus bogaraveo) în Marea Alboran (subzonele geografice CGPM 1-3), prin care a introdus o limită de captură și de efort bazată pe nivelul mediu autorizat și exercitat în perioada 2010-2015. Aceste măsuri trebuie să fie puse în aplicare în legislația Uniunii.

(18)Cu ocazia celei de a 43-a reuniuni anuale din 2019, CGPM a adoptat Recomandarea CGPM/43/2019/1 privind un set de măsuri de gestionare pentru utilizarea dispozitivelor ancorate de concentrare a peștelui în pescuitul de corifenă comună (Coryphaena hippurus) în Marea Mediterană (subzonele geografice CGPM 1-27), care a introdus o măsură de înghețare a efortului de pescuit exprimată printr-un număr maxim de nave de pescuit care vizează corifena comună. Aceste măsuri trebuie să fie puse în aplicare în legislația Uniunii.

(19)Cu ocazia celei de a 43-a reuniuni anuale din 2019, CGPM a adoptat Recomandarea CGPM/43/2019/3 de modificare a Recomandării CGPM/41/2017/4 privind un plan multianual de gestionare a pescuitului de calcan în Marea Neagră (subzona geografică CGPM 29). Recomandarea respectivă a introdus o actualizare a capturii totale admisibile (TAC) regionale și un sistem de repartizare a cotelor pentru calcan, precum și măsuri de conservare suplimentare, în special o perioadă de interdicție de două luni și o limitare a zilelor de pescuit la 180 de zile pe an. Aceste măsuri suplimentare sunt legate funcțional de posibilitățile de pescuit, deoarece, în absența măsurilor respective, nivelul TAC pentru calcan ar trebui redus pentru a se asigura refacerea acestui stoc. Aceste măsuri trebuie să fie puse în aplicare în legislația Uniunii.

(20)În conformitate cu avizele științifice furnizate de CGPM, este necesar să se mențină nivelul actual al mortalității prin pescuit, pentru a se asigura sustenabilitatea stocurilor de șprot din Marea Neagră. Prin urmare, este necesar să se stabilească în continuare o cotă autonomă pentru stocul respectiv.

(21)Posibilitățile de pescuit trebuie stabilite pe baza avizelor științifice disponibile, luându-se în considerare aspectele biologice și socioeconomice și asigurându-se totodată un tratament echitabil pentru toate sectoarele de pescuit, precum și pe baza opiniilor exprimate cu ocazia consultării părților interesate.

(22)Utilizarea posibilităților de pescuit disponibile pentru navele de pescuit ale Uniunii prevăzute în prezentul regulament se face în condițiile prevăzute de Regulamentul (CE) nr. 1224/2009 al Consiliului, în special la articolele 33 și 34 din respectivul regulament, referitoare la înregistrarea capturilor și a efortului de pescuit și la transmiterea datelor privind epuizarea posibilităților de pescuit. Prin urmare, este necesar să se precizeze codurile care trebuie utilizate de statele membre atunci când transmit Comisiei date cu privire la debarcarea stocurilor care fac obiectul prezentului regulament.

(23)Utilizarea posibilităților de pescuit disponibile pentru navele de pescuit ale Uniunii prevăzute în prezentul regulament face obiectul Regulamentului (UE) nr. 1343/2011 al Parlamentului European și al Consiliului privind unele dispoziții referitoare la pescuitul în zona Acordului CGPM.

(24)Regulamentul (CE) nr. 847/96 al Consiliului a introdus condiții suplimentare pentru gestionarea de la an la an a TAC-urilor, incluzând, la articolele 3 și 4 din respectivul regulament, dispoziții privind flexibilitatea pentru TAC-urile de precauție și analitice. În temeiul articolului 2 din regulamentul respectiv, la stabilirea TAC-urilor, Consiliul decide cu privire la stocurile pentru care nu se aplică articolul 3 sau 4 din respectivul regulament, în special în funcție de starea biologică a stocurilor. Mai recent, mecanismul de flexibilitate de la an la an a fost introdus pentru toate stocurile care fac obiectul obligației de debarcare, prin articolul 15 alineatul (9) din Regulamentul (UE) nr. 1380/2013. Prin urmare, pentru a se evita o flexibilitate excesivă care ar submina principiul exploatării raționale și responsabile a resurselor biologice marine, ar împiedica realizarea obiectivelor PCP și ar deteriora starea biologică a stocurilor, ar trebui să se prevadă că articolele 3 și 4 din Regulamentul (CE) nr. 847/96 se aplică TAC-urilor analitice numai atunci când nu este utilizată flexibilitatea de la an la an prevăzută la articolul 15 alineatul (9) din Regulamentul (UE) nr. 1380/2013.

(25)Pentru a se evita întreruperea activităților de pescuit și pentru a li se asigura pescarilor din Uniune mijloace suficiente de subzistență, prezentul regulament trebuie să se aplice de la 1 ianuarie 2022. Din motive de urgență, prezentul regulament trebuie să intre în vigoare imediat după publicarea sa.